《废墓叹》
明代·吴鼎芳

废墓丛荆榛，下有妖狐穴。
哀魂泣杜鹃，化作枫林血。
颓波声断夕阳空，伤心莫向英雄说。
恩亦不堪酬，仇亦不堪雪。
神仙寂灭天地古，世故茫茫几销歇。
吴王台上望胥江，依然冷浸清秋月。

作者简介：（1582—1636）苏州府吴县洞庭山人，字凝父。为诗萧闲简远，有出尘之致。与乌程范汭有《披襟倡和集》。年四十剃度为僧，名大香，号唵。有《云外集》。